LV Eiropas Savienības Oficiālais Vēstnesis L 167/1

KOMISIJAS REGULA (ES) 2016/1002

(2016. gada 17. jūnijs),

ar ko Eiropas Parlamenta un Padomes Regulas (EK) Nr. 396/2005 II, III un V pielikumu groza attiecībā uz AMTT, dikvata, dodīna, glufozināta un tritosulfurona maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) Dikvata maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Dodīna, glufozināta un tritosulfurona MAL tika noteikti Regulas (EK) Nr. 396/2005 III pielikuma A daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem dikvata MAL (2). Iestāde konstatēja, ka attiecībā uz MAL miežiem, kukurūzai un kviešiem pastāv risks patērētājiem. Tāpēc ir lietderīgi pazemināt šos MAL. Iestāde secināja, ka attiecībā uz MAL visiem pārējiem produktiem daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem dodīna MAL (3). Iestāde secināja, ka attiecībā uz MAL dzīvnieku izcelsmes produktiem daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL zilenēm, dzērvenēm, jāņogām un upenēm, ērkšķogām un selerijām informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas.

(4) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem glufozināta MAL (4). Iestāde secināja, ka attiecībā uz MAL zilenēm, ērkšķogām, kressalātiem, barbarejām, sējas pazvērītēm, brūnajām sinepēm un augu jaunajām lapiņām daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL cukurkukurūzai, Briseles kāpostiem, galviņkāpostiem, Ķīnas kāpostiem, lapu kāpostiem, kolrābjiem, lapu artišokiem, selerijām, fenheļiem, puraviem un rabarberiem informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas. Ņemot vērā pēc pamatotā atzinuma publicēšanas Ungārijas sniegto papildu informāciju par attiecīgo mainības faktoru un to, ka risks patērētājiem nepastāv, kartupeļu spēkā esošie MAL būtu jāiekļauj Regulas (EK) Nr. 396/2005 II pielikumā.

(5) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem tritosulfurona MAL (5). Tā ierosināja noteikt divas skaidri nodalītas atlieku definīcijas – vienu tritosulfuronam un otru tā metabolītam AMTT, ņemot vērā to atšķirīgās toksikoloģiskās īpašības. Attiecībā uz tritosulfuronu tā ieteica saglabāt spēkā esošos MAL. Kas attiecas uz metabolītu AMTT, Iestāde ieteica noteikt visus MAL pie attiecīgās noteikšanas robežas (NR). Attiecībā uz AMTT nepieciešams izstrādāt analītiskās metodes zemākās iespējamās NR sasniegšanai. Tiklīdz šīs metodes būs pieejamas, ar šo regulu noteiktos līmeņus var pārskatīt jebkurā laikā.

(6) Kas attiecas uz produktiem, uz kuriem nav atļauts lietot attiecīgo augu aizsardzības līdzekli un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai būtu jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(7) Komisija par vajadzību koriģēt atsevišķas noteikšanas robežas apspriedās ar Eiropas Savienības references laboratorijām pesticīdu atlieku noteikšanai. Kas attiecas uz vairākām vielām, minētās laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(8) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(9) Apspriedes ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un to piezīmes ir ņemtas vērā.

(10) Tāpēc Regula (EK) Nr. 396/2005 būtu attiecīgi jāgroza.

(11) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis. Pie pašreizējiem MAL nevar izslēgt risku patērētājiem, tāpēc no šīs regulas piemērošanas dienas attiecīgās dikvata vērtības – 0,02 mg/kg miežiem, kukurūzai un kviešiem – būtu jāattiecina uz visiem produktiem.

(12) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL grozījumiem izrietošo prasību izpildei.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Kas attiecas uz darbīgajām vielām dodīnu, glufozinātu un tritosulfuronu un metabolītu AMTT visos produktos vai uz tiem, uz produktiem, kuri ražoti pirms 2017. gada 14. janvāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

Kas attiecas uz darbīgo vielu dikvatu visos produktos vai uz tiem, izņemot miežus, kukurūzu un kviešus, uz produktiem, kuri ražoti pirms 2017. gada 14. janvāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2017. gada 14. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 17. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) European Food Safety Authority; Review of the existing maximum residue levels (MRLs) for diquat according to Article 12 of Regulation (EC) No 396/2005. EFSA Journal 2015; 13(1):3972.

(3) European Food Safety Authority; Review of the existing maximum residue levels (MRLs) for dodine according to Article 12 of Regulation (EC) No 396/2005. EFSA Journal 2015; 13(1):3946.

(4) European Food Safety Authority; Review of the existing maximum residue levels (MRLs) for glufosinate according to Article 12 of Regulation (EC) No 396/2005. EFSA Journal 2015; 13(1):3950.

(5) European Food Safety Authority; Review of the existing maximum residue levels (MRLs) for tritosulfuron according to Article 12 of Regulation (EC) No 396/2005. EFSA Journal 2015; 13(1):3964.